ไฟแนนเชียลไดเจสต์
CK เท 97 ล้านซื้อบริษัทขายไฟฟ้า กฟภ.
11 ส.ค. 2554

CK เท 97 ล้านซื้อบริษัทขายไฟฟ้า กฟภ.
คณะกรรมการบริหารของบริษัท ช.การช่าง (CK) มีมติอนุมัติให้บริษัท ซื้อหุ้นทั้งหมดของบริษัท บางเขนชัย จำนวน 999,998 หุ้น จากกลุ่มผู้ถือหุ้นเดิมซึ่งมีนายจิระเมศร์ วราสิทธิ์สิริ เป็นผู้ถือหุ้นรายใหญ่ ในราคารวมทั้งสิ้น 97 ล้านบาท 
การลงทุนครั้งนี้บริษัทได้รับสิทธิในสัญญาซื้อขายไฟฟ้า การรับซื้อไฟฟ้าจากผู้ผลิตไฟฟ้าขนาดเล็กมาก (สำหรับการผลิตไฟฟ้าจากพลังงานหมุนเวียน) กับการไฟฟ้าส่วนภูมิภาค (กฟภ.) โดยตกลงซื้อไฟฟ้าในปริมาณพลังงานไฟฟ้าสูงสุด 8 เมกะวัตต์ และได้ที่ดินของโครงการ ตั้งอยู่ที่ อ.ปักธงชัย จ.นครราชสีมา จำนวนประมาณ 280 ไร่เศษ ซึ่งบริษัทจะดำเนินโครงการผลิตไฟฟ้าขนาดเล็กจากพลังงานแสงอาทิตย์ต่อไป
AH กำไรพุ่ง 59%
บริษัท อาปิโก ไฮเทค (AH) เปิดผลงานไตรมาสแรกปีนี้ กำไรสุทธิ 87.79 ล้านบาท คิดเป็นกำไรหุ้นละ 0.39 บาท เพิ่มขึ้นถึง 59.15% เทียบกับระยะเดียวกันปีก่อนกำไรสุทธิ 55.16 ล้านบาท หรือ 0.24 บาท โดยรายได้รวมเพิ่มขึ้น 539 ล้านบาท หรือ 22.32% เป็นจำนวน 2,957 ล้านบาท 
SOLAR ขายหุ้นกู้แปลงสภาพให้สิงคโปร์
บริษัท โซลาร์ตรอน (SOLAR) จะขายหุ้นกู้แปลงสภาพให้กับ Value Capital Asset Management (VCAM) ประเทศสิงคโปร์ซึ่งเป็นผู้จัดการกองทุนของ Advance Opportunities Fund มูลค่ารวม 5 แสนเหรียญสิงคโปร์ คิดเป็นเงินประมาณ 12 ล้านบาท 
ทั้งนี้ หุ้นกู้ที่เสนอขายมีทั้งหมด 10 ใบ มูลค่าใบละ 5 หมื่นเหรียญสิงคโปร์ อายุ 3 ปี นับตั้งแต่วันที่ออก 18 พ.ค. 2554 อัตราดอกเบี้ย 2% ต่อปี โดยกำหนดราคาแปลงสภาพแบบลอยตัว 2.4192 บาท
8 บจ.ไม่ส่งงบไตรมาสแรกปีนี้ 
ตลาดหลักทรัพย์สั่งขึ้นเครื่องหมาย SP ตั้งแต่วันที่ 19 พ.ค.ที่ผ่านมา ห้ามการซื้อขายหุ้นทั้งหมด 8 บริษัท คือ บริษัท แอสคอน คอนสตรัคชั่น (ASCON) บริษัท บลิสเทล (BLISS) บริษัท สแกนโกลบอล (SCAN) บริษัท สิงห์ พาราเทค (SINGHA) บริษัท เอสเอ็มซี พาวเวอร์ (SMC) บริษัท ไทยเยอรมัน โปรดักส์ (TGPRO) บริษัท ทุ่งคาฮาเบอร์ (THL) และบริษัท ยานภัณฑ์ (YNP) เนื่องจากไม่สามารถส่งงบการเงินงวดไตรมาสแรกปีนี้ ภายในระยะเวลาที่กำหนด